Papersnake/gushiwen huggingface dataset:
采桑子·宜春苑外楼堪倚
晏几道（宋代）

宜春苑外楼堪倚，
雪意方浓。
雁影冥濛，
正共银屏小景同。
可无人解相思处，
昨夜东风。
梅蕊应红，
知在谁家锦字中。
游山三首
邵雍（宋代）

城邑久居心自倦，闉闍才出眼先明。
龙门看尽伊川景，女几听先洛水声。
太室观余红日旭，天坛望罢白云生。
此身已许陪真侣，不为锱铢起重轻。
望鹤林寺
李绅（唐代）

鹤栖峰下青莲宇，花发江城世界春。红照日高殷夺火，

紫凝霞界莹销尘。每思载酒悲前事，欲问题诗想旧身。

自叹秋风劳物役，白头拘束一闲人。
句
丁仙芝（唐代）

雨鸣鸳瓦收炎气，风卷珠帘送晓凉。
次韵论为学自得之趣与杨子泰唐
张天赋（明代）

满眼韶光共看春，个中得趣独何人。地无限也天无禁，我有情兮花有神。

泉水源深方达远，芭蕉心尽又添新。生生认到无穷处，万紫千红总是真。
玉簪花和希纯 其四
刘跂（宋代）

凤尾成阴蕉叶重，金钿相对菊花繁。莫悲举世无相识，佩蕙纫兰有屈原。
题城南塔院
金履祥（宋代）

佳境城南胜，浮屠占十分。
鱼钓船依竹，僧斋钵荐芹。
夜窗双港月，日晓九峰云。
不随人世改，千古瀫波纹。
偈颂七十一首
释了惠（宋代）

白云深处憨眠好，野菜添油滋味长。
千古康庐话头活，山僧笑擘紫泥香。
句
道彦（唐代）

风起竹间萤影乱，月明江上笛声多。夜静槛前调绿绮，日高窗声戴乌纱。

渔艇远飘沧海上，草堂深锁白云间。柴门半掩潮光里，野径斜分草色中。
关山月
戴梓（清代）

戍鼓声沈下夕阳，牙旗猎猎九秋霜。多情唯有关山月，一片清光似故乡。
雍丘遇雨
梅尧臣（宋代）

日暮风雨急，逆水舟难牵。
波波入杞国，悄悄谁忧天。
阗阗陂中雷，幂幂堤外烟。
骤然沃大热，蒸饫如炊煎。
饮水徒胀满，渴喉殊未蠲。
摇篷已烦倦，汗额常不乾。
如何一席地，长少皆在前。
衣巾不敢去，又以礼数缠。
安得化严石，两胫没流泉。
每暑起此念，念之凡几年。
终当逐逸志，奚必事华颠。
偈颂二百零五首
释正觉（宋代）

湛湛不昏，绵绵若存。
三世佛护持为之顶相，历代祖传受为之命根。
苍头祖父寒居位，白发儿孙夜过门。
醉中录近诗因题卷後
陆游（宋代）

鹅儿色浅酒醺人，鸡距锋圜笔绝伦。
满引一杯书数纸，要知林下有闲身。
泛汴寄清侄
吴则礼（宋代）

莫咤别愁关老鬓，且论幽讨入奇怀。
忽思白鱼淮海去，付与清秋鸿雁来。
不为督邮聊转柁，要呼从事试登台。
老夫正想西风笛，江北江南安在哉。
卜居
屈原（先秦）

屈原既放，三年不得复见。竭知尽忠而蔽障于谗。心烦虑乱，不知所从。乃往见太卜郑詹尹曰：“余有所疑，愿因先生决之。”詹尹乃端策拂龟，曰：“君将何以教之？”

屈原曰：“吾宁悃悃款款，朴以忠乎，将送往劳来，斯无穷乎？

“宁诛锄草茅以力耕乎，将游大人以成名乎？宁正言不讳以危身乎，将从俗富贵以媮生乎？宁超然高举以保真乎，将哫訾栗斯，喔咿儒儿，以事妇人乎？宁廉洁正直以自清乎，将突梯滑稽，如脂如韦，以洁楹乎？

“宁昂昂若千里之驹乎，将泛泛若水中之凫，与波上下，偷以全吾躯乎？宁与骐骥亢轭乎，将随驽马之迹乎？宁与黄鹄比翼乎，将与鸡鹜争食乎？

“此孰吉孰凶？何去何从？

“世溷浊而不清：蝉翼为重，千钧为轻；黄钟毁弃，瓦釜雷鸣；谗人高张，贤士无名。吁嗟默默兮，谁知吾之廉贞！”

詹尹乃释策而谢曰：“夫尺有所短，寸有所长；物有所不足，智有所不明；数有所不逮，神有所不通。用君之心，行君之意。龟策诚不能知此事。”
邑侯王山长携具招游冠山书院
陈守镔（明代）

咫尺拳峰郊外村，考亭讲舍至今存。萧疏石磴初开径，曲折泉流自绕墩。

百里贤人星复聚，千年薪火道常尊。我来搔首云天阔，极目莱芜一点痕。
送黄仲韬学士提学湖北先发日本 其三
黄文开（清代）

宾洛游梁学道迟，长安也见曳裾时。愧同侯霸称都讲，赢得孙卿是老师。

西北浮云虚俯仰，东南搔首几踟蹰。悠悠江汉休相忆，各有千秋与后期。
洞庭题咏十一首 仙坛观
王阮（宋代）

羽盖霓旌入绛霄，偃松长向古坛朝。我来欲订金丹诀，试著枯槎上斗杓。
稽山道中
陆游（宋代）

文章事业初何有，钟鼎山林本自同。
昨暮钓鱼天镜北，今朝采药石帆东。
破阵子
仇远（元代）

柳浪六桥春碧，香尘十里花风。好是烂游浓醉后，画□阑干见小红。红明绿暗中。

旧约涌金门道，纱笼毕竟相逢。只恐入城归路杂，便转头树北云东。侯门深几重。
临流酌别图
唐璧（明代）

高堂见图画，令我思故乡。故乡杳无际，抚景幽思长。

高峰峨峨插云起，烟水茫茫几千里。送别沙边何处舟，嗟我离家亦如此。

嗟哉人生行乐耳，何用奔走常区区。清风拂袖好归去，明月满窗夜读书。
和使君巩大监秋阅
虞俦（宋代）

金钲鼙鼓肃秋声，画戟油幢照座明。
千骑夹营横槊气，六花簇队焕新晴。
雍容坛上看儒将，潦倒尊前愧老兵。
横槊赋诗豪杰事，澄江休数谢宣城。
酬思黯戏赠同用狂字
白居易（唐代）

钟乳三千两，金钗十二行。妒他心似火，欺我鬓如霜。

慰老资歌笑，销愁仰酒浆。眼看狂不得，狂得且须狂。
昭君出塞
元淮（元代）

西风吹散旧时香，收起宫装换北装。绒帽貂裘同锦绮，翠眉蝉鬓怯风霜。

草白云黄金勒短，旧愁新恨玉鞭长。一天怨在琵琶上，试倩征鸿问汉皇。
贺新郎
刘辰翁（宋代）

锦岸吴船鼓。问沙鸥、当日沈湘，是何端午。长恨青青朱门艾，结束腰身似虎。空泪落、婵媛嬃女。我醉招累清醒否，算平生、清又醒还误。累笑我，醉中语。
黄头舞棹临江处。向人间、独竞南风，叫云激楚。笑倒两崖人如蚁，不管颓波千屡。忽惊抱、汨罗无柱。欸乃渔歌斜阳外，几书生、能办投湘赋。歌此恨，泪如缕。
市桥晚坐
高遁翁（宋代）

隔眼风尘寝，閒心照水清。
牛羊归古坂，鸥鹭集浮萍。
倦我国垂钓，知谁共濯缨。
湖光浮一鉴，倒映夕阳明。
南涧楼
王安石（宋代）

扑扑烟岚绕四阿，物华终恨未能多。
故应陡起三千丈，始奈重山复岭何。
赵屯阻风书怀示黄成伯章子脩二首 其一
刘弇（宋代）

漾漾云𦩠躐尾行，北来风力大粗生。与君更向春容里，暗听虾蟆数击更。
奉和刘侍郎司徒奉诏伐叛书情呈宰相
权德舆（唐代）

玉帐元侯重，黄枢上宰雄。缘情词律外，宣力庙谋中。

震耀恭天讨，严凝助岁功。行看画麟阁，凛凛有英风。
答太白宗藏主
释云岫（宋代）

寄我新诗富且优，松涛二十里飕飕。
老来自觉舌头短，每见长篇不敢酬。
秋雨年华之馆丛脞书·临终语
谭嗣同（清代）

有心杀贼，无力回天。
死得其所，快哉！快哉！
添字采桑子 芭蕉
许德蘋（清代）

芭蕉本是寻常种，绿满空庭。绿满空庭。雨雨风风、不觉动人情。

窗纱映处题诗遍，一片声清。一片声清。最怕残更、和漏几回听。
下岭
卫宗武（宋代）

下岭望前村，参差去路分。
数畴田接垅，一穗爨生云。
古树藏山胁，幽泉潄石龈。
岩居非不隐，士马亦纷纷。
送表弟程六知楚州
苏轼（宋代）

炯炯明珠照双璧，当年三老苏程石。
里人下道避鸠杖，刺史迎门倒凫舄。
我时与子皆儿童，狂走从人觅梨栗。
健如黄犊不可恃，隙过白驹那暇惜。
醴泉寺古垂橘柚，石头山高暗松栎。
诸孙相逢万里外，一笑未解千忧积。
子方得郡古山阳，老手风生谢刀笔。
我正含毫紫微阁，病眼昏花困书檄。
莫教印绶系余年，去扫坟墓当有日。
功成头白早归来，共藉梨花作寒食。
秋宵辞 其四
白玉蟾（宋代）

空山寂无人，出门但明月。悲哉谁与论，对此一愁绝。

清露袭衣裳，凉风逼毛发。泪雨忽复晴，愁云悄自灭。

顾影青松下，此意在绛阙。
清明
朱继芳（宋代）

饧面留寒不肯浓，一年春事看成空。
人歌人哭清明日，花落花开昨夜风。
薄薄絮泥行燕子，深深茭荡出凫翁。
西泠桥上多车马，有底狂驰百岁中。
采莲曲
凝香儿（元代）

放渔舟兮湖之滨，剪荷柄兮折荷英。鸳鸯飞兮翡翠惊。

张莲叶以为盖兮，缉藕丝以为衿。云光淡兮微烟生。

对芳华兮乐难极，返予棹兮山月明。
紫光阁阅武举射
弘历（清代）

抡才临别苑，射策对明廷。养士百年久，干城九塞宁。

雕弓悬满月，羽箭迅流星。为问赳桓辈，能通黄石经。
东斋杂书
陆游（宋代）

养生有妙理，省事与寡言。
于此能力守，众说皆其藩。
扰扰斲汝本，譊譊伤汝魂。
要当俱置之，息深踵自温。
杂咏下 拔葵亭
洪适（宋代）

廛中饶菜把，足以给盘餐。不逐露葵去，定遭修竹弹。
一剪梅 送别江蕊珊妹
许淑慧（清代）

细雨寒林洒驿尘。秋思纷纷。离思纷纷。送君归去更谁亲。

行也销魂。坐也销魂。

回首鸡窗笑语频。昨日黄昏。今日黄昏。阑干月影写愁痕。

隔断重云。望断重云。
和民瞻所寄
韩淲（宋代）

老觉从游易寂寥，梦思江海耿寒宵。元来冉冉乾坤里，大抵寒寒岁月飘。

南北一峰高可仰，东西二馆隐谁招。园居好在带湖水，冰雪春须积渐消。
江门钓濑与湛民泽收管 其二
陈献章（明代）

皇王帝伯都归尽，雪月风花未了吟。莫道金针不传与，江门风月钓台深。
茶岭
陈洵直（宋代）

绝顶方知天柱云，早芽先破禁宫春。
琳罂入贡无多种，附陇钥旗尽得珍。
高僧石
陈岩（宋代）

柏根翻动一炉香，白足高僧礼梵王。
还了十方行脚债，却来山顶放圆光。
晚入盘门
范成大（宋代）

人语嘲喧晚吹凉，万窗灯火转河塘。
两行碧柳笼官渡，一簇红楼压女墙。
何处采菱闻度曲，谁家拜月认飘香。
轻裘骏马慵穿市，困倚蒲团入睡乡。
寄题五峰为叶本厚父作 其二
陈献章（明代）

扶溪作饭江门吃，五峰丈人予未识。何当坐我五峰前，共对梅花说周易。
舟次淮阴用东坡淮韵
赵青藜（清代）

混混河水黄，清清淮水碧。二水会山阳，蒸作城霞赤。

城下远游会，暝烟趋水驿。家山日以远，雁字云中隔。

朝来风力柔，未可发洪泽。人生秉素志，所贵能自适。

有河恣长饮，满腹愿已毕。不见贪者劳，那知静者佚。

王孙出裤下，名亦垂金石。学道胡不为，功成徒见疾。
和李难老
王之道（宋代）

半生场屋弄朱衣，犹喜春来破白归。
同辈交游惟我拙，一时人物似君稀。
风神要在山庭峻，辞吐初疑锯屑飞。
州县未应淹骥足，钓名谁羡子陵矶。
鉴亭
韦骧（宋代）

虚亭屹立沼中央，古匠施工亦异常。略彴相联虹对影，涟漪四面镜涵光。

雕楹圆槛环然敞，碧瓦飞甍势欲翔。杖履时来涤尘虑，可能随事见毫芒。
送薛逢之宣州谒废使（一作谒裴使君）
皎然（唐代）

六月鹏尽化，鸿飞独冥冥。秋烽家不定，险路客频经。

牛渚何时到，渔船几处停。遥知咏史夜，谢守月中听。
与郑介夫
晏几道（宋代）

小白长红又满枝，筑毬场外独支颐。春风自是人间客，张主繁华得几时。
题邹一桂花卉卷十五首 其十二 芙蓉
弘历（清代）

浅红合间荻芦苍，秋老洲前解拒霜。最是萧风凉雨下，十分画意入潇湘。
乘潮遇顺风
韩元吉（宋代）

忠信平生自可期，江神于我定相知。
顺风鼓棹潮如席，世事由来支险巇。
还资道斯立诗卷 其二
晁说之（宋代）

馥馨兰茝语，令人有愧颜。未见半豹书，安敢道一斑。

分在婢子科，何以能追攀。
吴克明广文见和再用韵答之
辛弃疾（宋代）

彼茁江汉姿，当春风露足。
美芹或以献，深愧野人腹。
君诗穷草木，命骚可奴仆。
更怜无俗韵，爱竹不爱肉。
渠侬如石鼎，正作蛟龙缩。
欲烹无鱼来，苍蝇声绕屋。
刘咸临秀才挽词 其四
释道潜（宋代）

吾希李长吉，异代不得友。赖馀锦囊篇，把玩时在手。

斯人君并驾，未易较先后。肝脾裹阳秋，落笔粲琼玖。

当年邂逅初，宛在三峡右。相携石桥行，下瞰冰雪溜。

音容俄永隔，山月空依旧。铭诗得黄香，知子垂不朽。
挽李待制浦五首 其四
赵鼎臣（宋代）

人物推河内，英灵禀太行。先生虽隐晦，嗣子遂腾骧。

尧舜亲延接，夔龙日赞襄。于门高未了，不惜更轩昂。
嘉义八景诗
林启东（清代）

春草曾经碧色誇，翻生草绿衬云霞。迎春南浦心偏旷，载酒东园兴不赊。

远射高山开胜景，斜临流水似仙家。平原览眺风和畅，恰好归来听暮鸦。
送人还乡
张吉（明代）

风吹细柳摇香陌，行子萧条出京国。白驹皎皎蹴严程，雾鬣马鬃带晚星。

栗薪瓜苦淹中野，不见三年忧莫写。忧莫写兮心自知，欲写忧兮须此时。

我亦欲归归未得，送子归心转悽恻。青袍白马走天涯，看到燕山几度花。

丈夫自古轻离别，岂是鞲鹰饱飞掣。过尽长亭复短亭，故园桃李飘香雪。
赠李君玉 其二
章甫（宋代）

老大何堪客，穷愁略不醒。发因閒事白，眼为好山青。

月下南飞鹊，风前自照萤。倚君如玉树，蒲柳愧雕零。
潚再往剡中念之尤切作诗宽之
楼钥（宋代）

剡县不为远，丞官勿谓卑。
鼓盆知爱重，去国倍行迟。
堂上森三老，房中秀一儿。
加餐了官事，莫赋悼亡诗。
天冠山题咏二十二首 其二 洗药池
赵孟頫（元代）

真人栖隐处，洗药有清池。金丹要沐浴，玉水自生肥。
独坐
怀让（明代）

悠悠佛境清，扰扰众喧歇。閒持一卷经，坐对千峰日。
白发吟
止庵法师（明代）

白发不早来，早来人莫哀。
黄金不早散，早散人莫叹。
黄金不散散者多，白发不来愁奈何。
莫将黄金待白发，白发不生泉下客。
示李叔时二首 其二
王安石（宋代）

千山访我几摧辀，清坐来看十日留。势利白头何足道，古人倾盖有绸缪。
是何行赠徐汝思参议
王世贞（明代）

是何健儿来叩门，令我衣裳欲颠倒。金华徐卿乍相见，落日金绯照枯槁。

老驺为倾厨头酝，醉夫手剥盘中枣。入眼黄花巧相媚，促膝青灯寒更好。

未将华发论夙昔，更出新诗见怀抱。自尔高歌蜀道篇，八数秋霜变原草。

山东李生大卓荦，晚得宗吴亦不恶。迩来太华失帝意，下遣巨灵斧其角。

冠山神鳌颠簸荡，鬣风长鲸怒喷礴。燕中贵人若反掌，江南佳丽同飞藿。

即使乔松亦摧挫，岂唯桃杏能索莫。问我诗名如许细，黯淡逢人尚深削。

长安九衢春自阴，尺地尽化为黄金。纵有文章挂北斗，其人往往皆陆沈。

腰间辘轳双玉鞘，十日不出芙蓉深。临岐慷慨解相赠，报尔悠悠千古心。
妙觉山用老溪宝叶二僧韵 其二
胡仲弓（宋代）

庵居天半壁，古道拟山阴。风劲松须落，石高泉眼深。

钟声清嶂合，幡脚翠岚侵。二妙堪名世，诗人曾赏音。
杖藜
周紫芝（宋代）

杖藜款幽步，苑囿粲景物。汪湾小池间，草树极幽郁。

泼剌跳鱼鸣，聿役科斗出。高荷为谁芳，清芬苦飘忽。

鹭下复飞去，偃蹇不易屈。空馀扁舟闲，菱藻互蒙密。

馀生本江湖，幸不困簪绂。豹席与棕轿，愿此寄清逸。

一水便有馀，焉用跨溟渤。
马粹老谒黄龙祖心云得趣向处除烦恼矣因以偈谒之
彭汝砺（宋代）

门门赵州门，路路曹溪路。此间无向背，云何说向趣。

佛游五浊世，不说无烦恼。此心即是佛，云何说除埽。
次韵赵克勤吏部六首
刘克庄（宋代）

篱边雪畔影横斜，应讶何乡太瘦些。
未可被渠瞒老眼，玉堂茅舍一般花。
富阳道中怀刘希颜兼得道任书寄二公
李光（宋代）

渺渺平芜雪正晴，旋驱征骑出郊坰。越山似我头全白，江柳如君眼欲青。

有信梅花传驿使，忘机鸥鸟恋沙汀。洞霄结约香灯社，便欲相从老翠屏。
新晴
王建（唐代）

夏夜新晴星校少，雨收残水入天河。

檐前熟著衣裳坐，风冷浑无扑火蛾。
乱后还三首 其二
辛愿（金朝）

乱后还家春事空，树头无处觅残红。棠梨妥雪沾新雨，杨柳飘绵飏晚风。

谈笑取官惊小子，艰难为客愧衰翁。残年得见休兵了，收拾閒身守桂丛。
家风
陆游（宋代）

春耕秋钓旧家风，门巷荒寒屋壁空。
四海交情残梦里，一生心事断编中。
买鱼日待携篮女，裹药时从挟簏翁。
便废闲吟亦未可，吾徒岂独坐诗穷。
宿枕峰寺怀舅氏有作
赵汝谠（宋代）

野竹有慈性，丛生不相离。永怀寒泉感，昨与渭阳期。

寺阁共秋晚，山云独移时。尚想谈论閒，丹颧映雪髭。

气豪机事少，所嗜平生诗。起居今何如，会合渺难知。

霜清雁荡骨，春蔼天台姿。混融入老笔，远寄江湖思。
送陈几叟南归
杨时（宋代）

连墙东郭倦追寻，高卧毗耶老病侵。
自愧屠龙真拙技，漫令吾子费千金。
次韵吴季野再见寄
王安石（宋代）

衣裘南北弊风尘，志趣卑污已累亲。
流俗尚疑身察察，交游方笑党频频。
远同鱼乐思濠上，老使鸥惊耻海滨。
邂逅得君还恨晚，能明吾意久无人。
纪闲
文天祥（宋代）

九十春光好，周流人鬼关。
人情轻似土，世路险于山。
俯仰经行处，死生谈笑间。
近时最难得，旬日海陵闲。
谢客岩
谢泌（宋代）

旧刻岩前文字在，登临尽日动悲辛。
子孙千载知多少，只我今来嗣后尘。
即事
黄庚（元代）

蝇头蜗角两无营，心地宽间景亦清。
山色浅深分远近，云容舒卷弄阴晴。
晓窗对菊思元亮，秋佩纫兰效屈平。
独倚西风凝望眼，一行雁影夕阳明。
神林浦庙
钱闻诗（宋代）

庙奉神龙乐施钱，薛君矫首亦行天。
为霖遍泽一千里，感梦忽符三十年。
盘馔勤勤祷祠客，桅樯戢戢待风船。
我来三酹谢休德，馥郁金炉沉水烟。
十三夜玩月
郑善夫（明代）

粤南秋色复欲暮，城东闭门岁载阴。清霜上鬓岂春事，明月在天关客心。

水昏鱼龙已浩荡，木落桑梓亦萧森。杜老中年更愁思，猿啼来往巴渝深。
菩萨蛮 其一
吕采芝（清代）

金猊香冷迢迢夜。一轮皓魄当庭泻。邻院悄无人。梅花瘦影横。

依稀长中酒。百结柔肠锁。虬漏一声声。愁人不忍听。
齐价人旋禾未及言别兹承柬寄欣和
沈光文（清代）

忽带青云去，惟将逸韵留。剡舟知待雪，陶径已辞秋。

风足高山水，光原灿斗牛。瑶华承寄问，多病获新瘳。
陪刘公权登戍楼
刘崧（元代）

凤山东偏锦水头，独立缥缈之戍楼。登楼览古意不极，芙蓉双戍悬清秋。

将军国初镇吉州，投戈论道皆清流。藏书蓄画几千卷，缥帙紫锦珊瑚钩。

郭熙山水韩干马，生色芙蓉更潇洒。霜涵雨浥姿态发，往往时人未能写。

筠州移镇七十年，遗物犹存今所寡。看花把酒临秋风，我思将军安得同。

苍茫共惜千载意，磊落已见诸孙雄。近者提兵入南中，号令不减前人风。

蛟鱼出没江海暮，一麾尽扫烟涛空。
钓者
释子淳（宋代）

海际烟收欲暮天，扁舟轻泛出芦湾。
丝纶夜掷清波里，晓得金鳞不犯竿。
赠持钵道人
陆游（宋代）

青铁作小冠，白紵缝短褐，右扶九节杖，左执七缀钵，何尝有定止，到处可生活。
惟有烈士心，白刃不能夺。
相逢一笑粲，滞思得披豁。
挥袂去若飞，跂望已天末。
市中狂吟
段穀（唐代）

一间茅屋，尚自修治。任狂风吹，连檐破碎。枓栱斜欹，

看著倒也。墙壁作散土一堆，主人翁永不来归。
食鮰 其二
周紫芝（宋代）

芦笋初生水绕村，河鲀旋煮荐清樽。十年不踏江南岸，杨柳飞花欲断魂。
金包里横冈远眺
林占梅（清代）

险峻金包路，篮舆不易跻。渔家看蚁聚，鸟道听猿啼。

沙霁田沿岭，崖悬树隔溪。明朝石门去，诘曲入云迷。
梅花二十首 其十二
张道洽（宋代）

才有梅花便自清，孤山两句一条冰。问渠紫陌花间客，得似清溪树下僧。

雅淡久无兰作伴，孤高惟有竹为朋。雪天枝上三更月，人在瑶台第几层。
得宣州窦尚书书因投寄二首
罗隐（唐代）

双鱼迢递到江滨，伤感南陵旧主人。万里朝台劳寄梦，

十年侯国阻趋尘。寻知乱后尝辞禄，共喜闲来得养神。

时见齐山敬亭客，不堪戎马战征频。

曾逐旌旗过板桥，世途多难竟蓬飘。步兵校尉辞公府，

车骑将军忆本朝。醉里旧游还历历，病中衰鬓奈萧萧。

遗簪堕履应留念，门客如今只下僚。
出庐山作用十二儿韵
夏力恕（清代）

旧游庐山南，今过庐山北。山光两腋间，忽忽生羽翼。

初行尚晴两，青苍无气力。云重倏黯然，遥天卷虚白。

雨脚穿云根，四围不可划。石级水生波，溟濛入泽国。

燎衣茅店中，粗粝供晚食。黄昏到古寺，寂寂帘影黑。

佛火犹未然，碑碣杳难识。踏石寻归路，张镫望素壁。

中有绝妙辞，粉落字半蚀。酬唱坐欷歔，一例天涯客。

拳手暂支头，万窍号枕侧。窗外有星芒，起行望山色。

山尽雨亦休，回首浩无极。
饶氏石井二首
钱时（宋代）

井边高下拥衡茅，问着人家尽姓饶。
解道银青是吾相，编篱拉刺手如骹。
书嬾
陆游（宋代）

此身不觉老侵寻，残发萧萧雪满簪。
那有新诗书触目，亦无闲满问安心。
塞垣西戍茫如梦，省户东归病至今。
一嬾便知生世了，午窗酣枕敌千金。
送进士马克毅还新会
鲁能（明代）

钟鸣长乐曙光寒，斗酒城阴话别难。姓字已荣题璧水，衣冠暂许出金銮。

轻风淮上杨花白，细雨江南荔子丹。莫向故园耽恋久，早来簪笔侍朝端。
贺新郎 南耕齿疾养疴南岳山房初夏同雪持南水放庵过访词以赠
陈维崧（清代）

卧疾禅房里。问君年，才过四十，胡为如此。人笑君同师伯齴，君只狂呼自喜。

狗窦豁、尽容卿未。犹剩左车能决肉，更何妨、拥鼻哦经史。

石可漱，砺吾齿。

青鞋且踏南山寺。更同行、诗僧词客，善谈名理。啖罢山厨樱笋饭，佛阁晴空漫倚。

一饱后、破除万事。谁坐寺门閒说虎，万山松，一霎腥风起。

亟摇手，真来矣。
宾旸来饮秀山予醉小跌次韵为吴体
方回（元代）

无冰为水柘为浆，深入醉乡心自凉。
微官误身鱼中饵，俗士缚礼龟搘床。
未妨卖书笑杜甫，宁能食乳羡张苍。
颠崖仆树幸无损，当复与君浮万觞。
晓起出城游净慈寺
柯蘅（清代）

城上毕逋乌夜啼，城头晓角风凄凄。梵唱度云寺隔水，橹声破烟人过溪。

闲门花掩石萝老，孤塔影随山月低。为语庞眉老尊宿，松阴深处卜幽栖。
贺新郎
王奕（元代）

何而不感。遂赋此呈燕五峰。

帆卸西湾侧。望康庐、老峰面目，旧卸相识。岁岁滔滔江浪远，回首暮云空碧。今想见、发痕全白。眠鹿矶头茅屋烂，问草堂、谁管真泉石。还更有，青牛迹。

老峰点首如招客。道十年、玉斗窗间，两成疏觌。赢得老夫谙阅世，不作少年太息。看雨余、依旧青山色。汶上归来重过我，最峰头、新长芝堪摘。分半席、共横笛。
井泉
刘子翚（宋代）

石井水溅溅，寒莎映碧藓。
雨声添溜急，天影入波圆。
晓汲连山寺，春耕润野田。
杖藜三宴罢，毛发更萧然。
豪家夏冰咏
雍裕之（唐代）

金错银盘贮赐冰，清光如耸玉山棱。

无论尘客闲停扇，直到消时不见蝇。
观雪行
汪莘（宋代）

仙人剪水银河边，仙风吹散花联翩。
明星撩乱入我眼，风紧一阵随天旋。
如今谁卧剡溪雪，如今谁访山阴船。
古人气韵不可见，晓来对此空悠然。
檐前未觉眼界豁，临眺忽忆楼居仙。
若为留得数玉树，六月绕屋生清妍。
沁园春（送郑通父之吴门谒宋使君）
陈人杰（宋代）

塞外江山，如此萧条，可堪别离。纵虹桥烟浪，要君怀古，凤城风纵，奈我相思。玉茧挥诗，金鲸泻酒，件件清狂分付谁。长安市，有几多心事，岁老相期。

春风渐到梅枝。算我辈荣枯应似之。莫提携剑铗，悲歌一曲，摩挲髀肉，清泪双垂。话到辛酸，居然慷慨，跃马岁年心自知。君行矣，有广平东阁，堪著男儿。
二十日步上方广寺观莲华峰云气异甚
项安世（宋代）

晓发名溪庄，午饭马迹库。
下车著芒鞋，扶杖陟罔路。
碾槽深侧足，石磴高举步。
初登黄茅岭，稍入青箬雾。
苔深洒綦偪，露重湿袍绔。
水声浩呼涌，山气汩驰鹜。
傍倾眩欲落，上滑危楼仆。
寻幽不惮险，已倦宁得住。
荒程迷远近，杂径恶叉互。
喜经茶园头，艳见莲岳处。
喘汗扇方乾，惊魂招始驻。
引领烦山僧，鞺鞳开阁户。
尖峰岌前陈，鸣水横下注。
浮岚出奇巧，顷刻纷异趣。
憧憧行市人，枭枭上烟炷。
浓敷步障青，淡抹轻纨素。
昏然俱晦冥，粲若忽陈露。
穿窗来有情，扫迹去如怒。
旋观不忍舍，留宿当至暮。
谁傅西岭书，赠我碧云句。
云当上封顶，共看扶桑树。
弃置且行行，妙高台上去。
送章子发至雷岭
方豪（明代）

山中春独早，枕上雨初晴。
泉响妨人语，花明照客行。
野老杯盘洁，溪风杖屦轻。
孤琴余万里，此别最关情。
泉亭
范成大（宋代）

收拾风烟锁翠微，乱山穷处结岩扉。
青天不尽鸟飞尽，吴楚川原似衲衣。
记小圃花果二十首
刘克庄（宋代）

丛生山上下，影在月中央。
受性老弥辣，开花晚更香。
高楼
范师孔（宋代）

高楼高登天，美人美如玉。
美人坐高楼，更弹天上曲。
飞声落人间，谁不注耳目。
安知妾此心，长恐昼夜促。
莫羡高楼高，莫羡美女美。
楼头瞻明月，楼下看流水。
月明圆易缺，水流去如驶。
独爱山中兰，幽香抱枝死。
古风·其二十六
李白（唐代）

碧荷生幽泉，朝日艳且鲜。
秋花冒绿水，密叶罗青烟。
秀色空绝世，馨香为谁传。
坐看飞霜满，凋此红芳年。
结根未得所，愿托华池边。
送仙游知县许延评
李覯（宋代）

策名曾未几，夺迅出埃尘。
陋巷潜心久，亨衢得意新。
君恩方责报，民业近多贫。
莫学悠悠者，谋身不为人。
孤山石泉
释居简（宋代）

改火煮泠泠，坡翁梦亦灵。晓花虽满镜，夜影不移星。

疏石供茶鼎，教谁续水经。每来频鉴止，同渭不同泾。
念奴娇
俞国宝（宋代）

云收雾敛，过一番疏雨，秋容新沐。月满巴山天似水，满眼祥云飞扑。一点长庚，瑞腾光彩，独照梅仙屋。十洲三岛，有人初降凡俗。

长怪李白疏狂，骑鲸一去，千载无人逐。也解重来应尚欠，多少人间传曲。只怨君王，促归批诏，夜对金莲烛。蓬仙日醉，不知海岛桃熟。
满江红·徒倚危阑
许有壬（元代）

徒倚危阑，爱四面、岚光翠湿。回首见、疏云黄叶，远林平碛。老眼都迷秋远近，壮游已遍天南北。有一官、更比在家时，添幽寂。人间世，天涯客。唤李杜，招元白。问凫因谁损，鹤因谁益。有酒直须拼醉倒，古今长短嗟何极。笑韩非、孤愤若为多，常填臆。
夜行船
杨无咎（宋代）

漠漠云轻，涓涓露重，西风特地飕飕。觉良宵初永，袢暑微收。乘鹤缑山，浮槎银汉，尚想风流。笑人间儿戏，瓜果堆盘，缯彩为楼。
广庭净扫，露坐披衣，细看新月如钩。谁道是、嫦娥不嫁，独守清秋。雅有骚人伴侣，长交清影夷犹。举杯相属，却应羞杀，呆女痴牛。
闲居杂题五首。松间斟
陆龟蒙（唐代）

子山园静怜幽木，公干词清咏荜门。

月上风微萧洒甚，斗醪何惜置盈尊。
古像赞二百零五首 其四十六 汉武帝
孙承恩（明代）

盛气当阳，雄才御世。嘉乐唐虞，狭小汉制。振举百度，征伐四裔。

烨烨明明，恢我王治。
次吕季克东堂九咏 其三 方拙寮
朱熹（宋代）

一室归来万事新，窗间横竹挂朝绅。九流未让圜机士，四海宁惭巧宦人。
指巡胡
元稹（唐代）

遣闷多凭酒，公心只仰胡。挺身唯直指，无意独欺愚。
春日耕者
苏辙（宋代）

阳气先从土脉知，老农夜起饲牛饥。
雨深一尺春耕利，日出三牛晓饷迟。
妇子同来相妩媚，乌鸢飞下巧追随。
纷纭政令曾何补，要取终年风雨时。
题曹仲本出>，自素天仗以下皆纪画也
杨万里（宋代）

德寿宫前春昼长，宫中花开宫外香。
太皇颐神玉霄上，都人久不瞻清光。
今晨忽见肃天仗，翠华黄屋从天降。
一声清跸万人看，天街冰销楼雪残。
北来又有一红繖，八鸾三騑金毂端。
辇中似是瑶池母，凤舄霞裳剪云雾。
太皇望见天开颜，万国春风百花舞。
乃是慈宁太母回鸾图，母子如初千古无。
朔云边雪旗脚湿，御柳官梅寒影疏。
向来慈宁隔沙漠，倩鴈传书鴈难托。
迎还騩驭彼何人，魏武子孙曹将军。
将军元是一缝掖，忽攘两臂挽五石。
长揖单于如小儿，奉归慈辇如折枝。
功盖天下只戏剧，笑随赤松蜡双屐，
飘然南山之南北山北。
君不见岳飞功成不抽身，却道秦家丞相嗔。
又一首
谢绪（宋代）

莫笑狂夫老更狂，推轮怒臂勇螳螂。
三军未复图中土，万姓空悲塞外乡。
动地声名悬宇宙，惊天气概荡边疆。
忠心自古人人有，莫笑狂夫心更狂。
宣州杂诗二十首
梅尧臣（宋代）

斫漆高崖畔，千筒不一盈。
野粮收橡子，山屋点松明。
只见树堪种，曾无田可耕。
儿孙何所乐，向此是平生。
华延年卜寺
刘梦求（宋代）

邲鉴总龟如往学，未见才名能广博。
希点若来参学时，同年从此不须疑。
后薄薄酒二首 其一
朱之才（宋代）

薄酒可以谋醉，不必霞滋玉味。粗布可以御冬，不必狐貉蒙茸。

丑妇可以肥家，不必楚女吴娃。独夫长夜商祚讫，羲和湎淫紊天历。

李白跌宕三百杯，阮籍沈醟六十日。眠瓮吏部寡廉耻，解貂常侍隳法律。

傥使饮薄酒，未见有此失。秦昭狐腋几丧首，郑臧鹖冠贻厥咎。

尨裘金玦岂不哀，绣衣朱襮固无取。皆缘粗衣恶不御，贾祸招讥亦何有。

夏姬灭两国，骊姬祸五世。捧心颦眉亡夫差，堕髻啼妆败梁冀。

丑妇似可恶，终不至颠沛。劝君饮薄衣粗娶丑妇，此乐人间最长久。
送毋殿丞赴任齐州
王禹称（宋代）

三齐号难治，民瘼待良医。勿谓人多诈，须教吏不欺。

鱼盐多近海，桑柘润连淄。御札新颁历，无忘训诫词。
送顾陶校书归钱塘
储嗣宗（唐代）

清苦月偏知，南归瘦马迟。橐轻缘换酒，发白为吟诗。

水色西陵渡，松声伍相祠。圣朝思直谏，不是挂冠时。
初夏忆木兰旧游 其二
林尧英（清代）

石室峰头坐，巉岩直接空。云遮江树白，日射海波红。

松鼠盘藤蔓，莎鸡隐竹丛。长怀观蜃市，楼阁散柔风。
山居杂诗九十首
曹勋（宋代）

吾年已七十，眠早起不宴。
倦甚就宵枕，卧久思永旦。
虽无文字劳，渐绝人事叹。
收其放心尔，戒得尤所赞。
春日闲居
黄庶（宋代）

缰锁身闲似未名，方愚情性被春轻。
酒教笔砚因花废，路为亭台与草争。
野客笋邀煨短茁，邻僧茶约煮新萌。
无时杖屦穿林去，真是寻芳户一丁。
华亭百咏·集贤里
许尚（宋代）

冠盖游从日，欣然萃一乡。
田原总如昨，谁复嗣余芳。
元日立春感叹有作二首 其二
范成大（宋代）

元日兼春日，閒身是老身。行年申直戊，交运丑支辛。

岂敢綦安佚，聊希刮钝屯。童儿看书户，把笔已如神。
送虞澹季然之官京师
吕本中（宋代）

车如鸡栖马如狗，劝君莫美循墙走。车如流水马如龙，不如还家行御风。

以尻为轮神为马，世人计出车马下。出门险阻道里远，只今谁是能行者。

海陵事剧俸则薄，得公相从亦不恶。小吏相欺官长怒，我自作烦公笑乐。

庾公故是丰年玉，道貌更自见不足。断崖独立老松柏，青天何处飞鸿鹄。

汴堤六月尘自障，请公登高更南望。马烦车怠早归来，且从夫子濠梁上。
定海旅中杂述七章 其三
姚燮（清代）

莫嫌市物贵，具备已云难。流输乏远商，终虑门壁单。

压城数万乏，人烟相簇攒。不知何术存，经变仍能完。

侧耳听路议，亦或呼苦艰。当较宿昔危，实操分外安。

矧闻赈抚吏，立法有绪端。行看困泽鸿，重整翀霄翰。
三月十一日郊行
陆游（宋代）

到处人家可乞浆，槐阴巷陌午风凉。
水陂漫漫新秧绿，山垄风风大麦黄。
父子力耕春渐老，妇姑共绩夜犹长。
尧民击壤虽难继，芹美怀君未敢忘。
城楼晚望
孔平仲（宋代）

城楼高跨天中央，登临举目极四荒。苍云彤霞物象变，落日清风天气凉。

树深蒙密幽鸟语，山势蝉联烟霭长。溪流渰渰东下去，安得扁舟还故乡。
白云洞
卢龙云（明代）

岩岩翠壁倚天开，冉冉閒云度壑来。野瀑细流成曲水，石床积壑带苍苔。

芳亭岁引看山屐，纡径时同避暑杯。贪赏夕阳天忽晚，又从云里戴星回。
澎湖杂咏 其二十
陈廷宪（清代）

鸡林尚识香山句，沧海宁无子建才。岂是天公留混沌，不教人带锦囊来。
十二月十五日微雪三叠尖叉韵二首 其一
曹家达（清代）

无数春虫堕影纤，睡馀微觉晓寒严。飞花陌上垂垂老，去燕巢寒昔昔盐。

天送珠尘入诗卷，风持冰箸插堂檐。门前未便深三尺，才拂墙阴石笏尖。
追和李白金陵月下怀古
郭祥正（宋代）

历览古都会，金陵冠南州。天开钟阜倚，江转玉绳流。

异代有兴废，前贤归冢丘。草没乌衣巷，尘埋结绮楼。

城空龙虎踞，台罢凤凰游。默想秦淮月，曾悲玉树秋。
即事
王铚（宋代）

住依溪口破残村，身伴渔樵不见寻。
坐对秋阴晚萧瑟，风吹败叶入廓深。
袁时良雾隐斋
周紫芝（宋代）

袁侯家多文，颇似班叔皮。厥后有仍云，文采如当时。

流风今尚存，所恨世未知。一官事桁杨，相处似未宜。

西斋附寒厅，花竹摇风枝。惟因有馀日，隐几哦新诗。

愿君扫秋茶，决狱称吏师。何必大门闾，可使高轩驰。

会当专北门，诰命司文词。斯文可华国，当代称羽仪。

他时豹一斑，宁须管中窥。时来固有待，道在亦可斯。

只今坐寒窗，相从叹兀谁。聊呼管城辈，文字相娱嬉。
夏日归自宝林二首
王之道（宋代）

十里招提路，崎岖祝坚归。
青黄原上麦，红白草间薇。
正看云容合，俄惊雨脚飞。
余花被沾湿，芳气袭人衣。
春草池绿波亭
文质（元代）

池上新亭好，凭阑引兴长。朝晖生草色，天影落波光。

雨过凫鹥乱，春明杜若香。为怀江谢趣，清梦绕西堂。
登碧玉山
麦而炫（明代）

碧玉山头紫气浮，闲携谢屐数来游。幽禽向客如相问，野草牵来似欲留。

俯睇千山烟树合，凭高一曲海天秋。明时奎壁谁先兆，白石歌残忆饭牛。
酒肆
晏铎（明代）

半幅青帘柳外斜，瓮头春色泛桃花。
遥思昔换金龟处，知是长安第几家？
石楼新雨
于慎行（明代）

谷城峰下晚霞沉，黄石楼头暮雨深。正见氤氲生远岫，旋看飒沓满平林。

朝廷可下捐珠诏，田野空为种豆吟。纵获西成民已困，只应重雨栎阳金。
和陶十一首
林光（明代）

季秋霜未降，庭草日竞生。南墙菊数种，犹未别其名。

晨风收宿露，天宇净以明。隐几坐空庭，忽闻田父声。

山果叶包杞，献我祝遐龄。呼儿罗饤饾，开樽时一倾。

草木有花实，一枯还一荣。嘘汲有常运，真宰那无情。

颓然与物流，吾亦何生成。
乙卯秋外赴金陵省试不售诗以慰之三首 其一
毛秀惠（清代）

新妆竞扫学轻盈，俗艳由来易目成。谁识天寒倚修竹，亭亭日暮最孤清。
肥、瘦二马 其二
郑元祐（元代）

百战才馀骨与毛，枯株倚着费抓搔。何人终惠还刍秣？拂拭风鬉气尚豪。
闻蝉二首
林景熙（宋代）

翼绡微动自宫商，几曳残声送夕阳。
唤得槐柯芳梦觉，薰风一曲换西凉。
赋得长笛吐清气诗
贺彻（南北朝）

胡关氛雾侵，羌笛吐清音。韵切山阳曲，声悲陇上吟。

柳折城边树，梅舒岭外林。方知出塞虏，不惮武溪深。
乐府
司空图（唐代）

五更窗下簇妆台，已怕堂前阿母催。

满鸭香薰鹦鹉睡，隔帘灯照牡丹开。
奉题孙使君池馆
戴表元（宋代）

白发使君经世材，尽閒犹解畅池台。杂花屏障四时有，明月镜奁三面开。

各坐山随人意看，正吟风递鸟声来。当年时雨堂前梦，得似从容此一杯。
与杨十二、李三早入永寿寺看牡丹
元稹（唐代）

晓入白莲宫，琉璃花界净。开敷多喻草，凌乱被幽径。

压砌锦地铺，当霞日轮映。蝶舞香暂飘，蜂牵蕊难正。

笼处彩云合，露湛红珠莹。结叶影自交，摇风光不定。

繁华有时节，安得保全盛。色见尽浮荣，希君了真性。
次韵朱万卿五首
陈造（宋代）

风义陶朱裔，斗南地此流。
悬知禁厨脔，不赋畔牢愁。
笔落无千载，谈间散百忧。
尽抄新乐府，惜欠雪儿讴。
题赵彦徵画
鲍恂（元代）

昔在苕花溪上住，绕溪山色满高楼。
别来十载看图画，山自青青我白头。
秋风
苏泂（宋代）

秋风清入骨，秋树薄于云。
老去悲时序，新来断句文。
燕鸿相背发，泾渭一生分。
信有难言事，天高不为闻。
继净头归天衣故里
释绍昙（宋代）

归访荆溪旧钓蓑，看长空雁影沉波。临风一扫无踪迹，净地岂容人放屙。
次韵张察推咏密印竹轩
慕容彦逢（宋代）

卫尉才豪虽卓绝，溺志奢淫愧明哲。罗绮丛中醉复醒，趁拍佳人不成列。

黄门侍郎天机深，傲世忘荣事高洁。侯印公主不解颜，好竹之心了无节。

纷华必竟致青螺，恬澹有谁赓白雪。此君佳致识者稀，千古清风与明月。

高僧欲现菩提心，种竹满轩功未彻。婵娟人共得观临，萧瑟师当知演说。

率然相造师勿嗔，胜游本为吾僧设。对君不惜洛生吟，更待诗酣歌一阕。
水龙吟 出郭
张野（元代）

太行千里新晴，青山也喜归来好。一鞭秋色，半帆云影，去如飞好。桂玉情怀，尘埃面目，鬓华空老。道本无伎俩，颠鸾倒凤，时自把，平生笑。万里江湖浩渺。便安排雨蓑烟棹。闲时哦句，醉时歌曲，醒时垂钓。十载＊行，孤忠却念，君恩难报。倚篷窗时向，夕阳明处，认琼华岛。
孔父
王十朋（宋代）

春秋死难止三人，皆欲求仁未得仁。节义可书惟孔父，胜如仇牧胜如荀。
题危太朴云林图
丁复（元代）

天台万八千丈，云林三十六峰。几载山中独忆，今朝江上相逢。
答阎求仁
黄庭坚（宋代）

暮天携手步河梁，把酒淹留斜日光。
生当有别各异方，古人嗟此乐难当。
大梁嬉游少年场，春风花枝啭鹂黄。
节物谢徂岁渠央，来自江南登君堂。
秋气欲动闻寒螿，会几何日今别长。
与子观化言两忘，浩歌放船入莽苍。
绿藻刺眼红蕖香，湖月夜飞衣袂凉。
相从宴坐歌胡床，赠言锦绣邀报章。
君心温良志则刚，不能牛下学歌商。
欲谢世纷自翱翔，果行此策无乃良。
昔人所学浩渺茫，海涵地负无抵当。
弃捐其人及粃糠，帝王之功一豪芒。
既趋世故自遐遑，何异臧谷俱亡羊。
以生随之中道伤，止吾已知终必亡。
我亦闻之未能行，慨今无策可伏藏。
身藏衣食叶南阳，脱身自当及康强。
不待齿疏发苍浪，优游濠上如惠庄，论交莫逆与子相。
寒夜有怀同志
贯休（唐代）

永夜殊不寐，怀君正寂寥。疏钟寒遍郭，微雪静鸣条。

南省雁孤下，西林鹤屡招。终当谢时去，与子住山椒。
送颜处士还长沙觐省
皎然（唐代）

西候风信起，三湘孤客心。天寒汉水广，乡远楚云深。

服彩将侍膳，撷芳思满襟。归人忘艰阻，别恨独何任。
重登岳阳楼望君山
王偁（宋代）

南湖烟水接天流，天际青螺掌上浮。
欲吊湘君何处是，不堪重倚岳阳楼。
江上寄巴东故人
林鸿（明代）

我忆巴东客，长为江上吟。
楚云将夜梦，湘月寄愁心。
落日青枫树，秋风白帝砧。
遥传一纸泪，读罢想沾襟。
送人从军之永州
吴文泰（明代）

嗟君此别向南州，驿路迢迢万里秋。
愁断猿声非故国，梦回月色在孤舟。
湘潭水落鱼龙远，衡岳云开雾雨收。
闻说从军还有乐，不须怀土更登楼。
忆潼关
徐夤（唐代）

洞壑双扉入到初，似从深阱睹高墟。天开白日临军国，

山夹黄河护帝居。隋炀远游宜不反，奉春长策竟何如。

须知皇汉能扃鐍，延得年过四百馀。
二十六日自通州赴淮安
陈基（元代）

海虞城外经旬泊，狼五山前信宿留。
六计西来思挠楚，三军左袒欲安刘。
龙光夜吐雌雄剑，鱼尾朝衔甲乙舟。
今日南风催挂席，浪花飞雪打船头。
贺新郎（月夜）
游次公（宋代）

斗柄回秋律。素蟾飞、冰霜万里，满川金碧。得月偏多何处是，惟有桥南第一。正野迥、西风寒寂。丹桂婆娑疏影在，想微瑕、未累千金璧。河汉远，澹无迹。知君有句酬佳夕。尽高歌、胡床自倚，露漙珠溢。坐到参横星欲暗，隐隐天低似笠。但络纬、悲啼催织。吟咏凄凉翻有恨，谅知音、人远空追忆。谁为置，郑庄驿。
临汀书怀
尹廷高（元代）

开尽黄花秋又深，不堪清夜听寒砧。灯前远信和愁写，枕上新诗带梦吟。

霜月一汀随瘦影，关山千里动归心。青鞋布袜云间寺，何日鸥盟许再寻。
癸未游杭作口号十首因事怀旧杂以俚语不复诠择 其二
俞德邻（宋代）

襄城七圣云迷泽，槐里三原草合烟。今古兴亡元有数，福华当日为谁编。
祈昆嵛山得雨樵野廉访以诗见赠步韵和之
龚易图（清代）

仙书不识王次仲，石室曾见蔡少霞。羁身尘网苦束缚，何从袖里藏青蛇。

麻姑遗蜕独缥缈，沧桑那复看扬沙。尘氛蕴隆日色恶，尺霖艰涩停龙车。

登山有祷宵气静，但闻百鸟喧春哗。仙人咫尺若可见，尘凡间隔空咨嗟。

龙池澒洞深不测，神泉倏忽腾山涯。雷驰电掣三日雨，相期千里生禾麻。

使君投诗独诏我，缤纷秀语疑餐花。天公仁爱到草木，贪功何敢萌心芽。

仙山忽远不许住，无缘投劾依龙华。
雁来红
许及之（宋代）

非花非叶艳茸茸，雁未来时已自红。多似锦衣明昼绣，好同旌自种秋风。

鸡冠粗俗难争长，金凤低徊漫作丛。谁道后庭遗恨曲，龙蟠王气正豪雄。
方壶自咏
汪莘（宋代）

性静无一物，心生有万端。
曾将魂魄练，不被鬼神瞒。
纵步地虽窄，仰头天自宽。
裁诗偏得偶，遇卦只成单。
念奴娇·黄橙紫蟹
陆淞（宋代）

黄橙紫蟹，映金壶潋滟，新醅浮绿。共赏西楼今夜月，极目云无一粟。挥麈高谈，倚栏长啸，下视鳞鳞屋。轰然何处，瑞龙声喷蕲竹。何况露白风清，银河澈汉，仿佛如悬瀑。此景古今如有价，岂惜明珠千斛。灏气盈襟，冷风入袖，只欲骑鸿鹄。广寒宫殿，看人颜似冰玉。
莘夫再用前韵作诗谢余过其居复用韵答之
赵蕃（宋代）

漫道平生风马牛，也能历历记吾州。
相从大胜十年读，肯过轻为一饭留。
气合未知投分晚，腹虚终苦和诗搜。
我方羁旅君当去，契阔何时重与游。
初至象郡 其三
李格非（宋代）

秦扁不南游，医方略岚嶂。茅黄秋两淫，与疟盖同状。

咒师乌能秋，适市半扶杖。吾欲养黄婆，母壮子亦王。

妙药只眼前，乞汝保无恙。
和黄全之山人哭郑叔晓佥宪之作
佘翔（明代）

伊人倏云亡，涕泪沾胸臆。不复赋登高，伊谁颂酒德。

霓旌邈何之，云车焉可即。夙昔心所欢，黄生更悽恻。

中夜起徬徨，有求如弗得。瘴海回悲风，枫林青且黑。

三复悼亡词，古道生颜色。
子骏运使八咏堂·会接亭
文同（宋代）

谁兹敞高亭，磴道绕千蹋。
江山接平远，百里俱会合。
人间最佳接，窗户供远纳。
烟云互蔽亏，虫鸟相应答。
吟笺摘奇胜，画笔写纷杂。
安得日从公，短屐手自蜡。
送黄殿讲成父赴广东漕四首
王迈（宋代）

闽州长者旧家声，德厚流光产俊英。
火玉精神充户牖，国兰誉諝播炉亭。
临轩初度董晁策，搞对专寻濂洛盟，
胪句一传暗万马，祥云五色捧魁星。
青阳馆望九子山
窦叔向（唐代）

苍翠岧峣上碧天，九峰遥落县门前。毫芒映日千重树，

涓滴垂空万丈泉。武帝南游曾驻跸，始皇东幸亦祈年。

云祠绝迹终难访，唯有猿声到客边。
奉和象之夜饮之什
韩维（宋代）

淫阴泄为雨，十日泻不停。
蓬蒿长四壁，浊潦流纵横。
嗷嗷鹤群游，阁阁蛙乱鸣。
端居积幽抱，沈郁久未平。
是时俯几望，月魄向已盈。
浮云失四顾，孤轮午亭亭。
微风濯炎热，衣巾凛馀清。
起我不暇懒，超遥步前庭。
烦忧忽以去，旷如出幽囹。
顾谓汝妻子，速具煎炮烹。
同里四五人，予期得邀迎。
随时具蔬果，饤饾甘与青。
虽无水陆珍，亦足侑杯觥。
所期在乘兴，岂问多品名。
诸君于我厚，匪貌实以情。
从容谈笑间，荡不见府城。
肴来必虚反，觞至无留行。
岂惟清言胜，或以善谑并。
高风揖巢许，旷论齐殇彭。
不知轩冕贵，直以道义荣。
置身岂非德，抚事临惹惊。
上天作阴沴，降水灾吾氓。
芒芒郊野外，浩若翻沧溟。
垣庐随波尽，稼穑安有成。
所闻此害广，郡国多所更。
吾群急病民，定见宽税征。
囷廪无盖藏，何以活鳏{左女右上旬下子}。
我曾不足恤，方以口腹营。
念始昔从学，潜心于六经。
颇知圣人道，要在及苍生。
胡为取自足，而不惟其赢。
顽然度岁月，如蛙守坳泓。
中而复自思，此其义所宁。
圣朝盛搜拔，列位罗群英。
晨兴朝国门，冠盖多于星。
旦材必夔稷，抗议皆颠闳。
双凫与乘雁，未足关重轻。
奈何不自量，欲以愚自呈。
退之亦有云，其犹进狶苓。
不如且饮酒，兹事未易评。
次荆门管河杨郎中求题水墨葡萄
程敏政（明代）

空中忽散摩尼珠，一一牵动骊龙须。鲛人泪莫尽升斗，贾胡价可论锱铢。

居然月上蜿蜒架，真宰有心愁幻化。玄香隐隐凝不飞，瘦影离离巧相亚。

良工近来人未知，日观不来还数谁。乳酒年来熟银瓮，客星终夜窥端池。

关西夫子行河使，宝绘堂中了公事。底须满摘水晶盘，眼饱令人发诗思。
送王石谷之秣陵
徐乾学（清代）

虞仲祠前三径纡，闻君踪迹惯江湖。相逢第二泉边路，万树秋晴入画图。
仲冬二日还自谷川道中两绝
洪咨夔（宋代）

晴烟杳霭似春山，疏柳啼鸦意度闲。
溪上麦田翻未遍，故迟牛带夕阳还。
寄祝张翁源泰亭二首 其一
陈恭尹（清代）

鸿名宿昔著关中，凫舄今飞到粤东。孝友世传张仲在，文章人粤景阳工。

九成乐奏高台月，百里花开昨日风。题柱盛名何以颂，早将霖雨慰宸衷。
玩松竹 其一
滕岑（宋代）

萧萧园中竹，不复数萱草。苍苍池上松，岂更问蘋藻。

二物吾所爱，难为俗人道。竹如吾之节，松似吾之老。

烟雨风月中，形声俱媚好。
横舟亭
潘玙（宋代）

与世浮沉者，中流几失维。
此舟聊寓意，之子免乘危。
夜雨蓬为屋，秋风钧不丝。
莫嫌长舣岸，终有济川时。
喜贺拔先辈衡阳除正字
周朴（唐代）

黄纸晴空坠一缄，圣朝恩泽洗冤谗。李膺门客为闲客，

梅福官衔改旧衔。名自石渠书典籍，香从芸阁著衣衫。

寰中不用忧天旱，霖雨看看属傅岩。
宿大泉遇雨
王之道（宋代）

我行常苦雨相随，旱甚民心若倒垂。
坐久云容肤寸合，愿同焦槁被甘滋。
霓裳中序第一 雨中刘珥江送鸡头
杨慎（明代）

青霞裁雾縠。正锦潋瑶潘碧澳。水底鲛人织女。当翠房深处，新妆乍沐。

尘消罗袜，冶步盈盈出鳞屋。向何许，满身璎珞，云辙转风毂。

皎镜全澄独漉。相掩映、荷裳芰服。昨夜龙宫失晓也，养天鸡、启明传旭。

啄粮无半菽。算只有明珠满腹。江妃把、金针穿玩，递与素娥掬。
祝英台近
汤恢（宋代）

宿酲苏，春梦醒，沈水冷金鸭。落尽桃花，无人扫红雪。渐催煮酒园林，单衣庭院，春又到、断肠时节。

恨离别。长忆人立荼コ，珠帘卷香月。几度黄昏，琼枝为谁折。都将千里芳心，十年幽梦，分付与、一声啼鴂。
回黄通诗篇
李覯（宋代）

老杜没已久，嗟哉吾子心。
时人任诟病，独自革浮淫。
美玉宁须琢，朱絃岂在音。
钟期如未见，慎勿待闲吟。
读书示子遹
陆游（宋代）

我性苦爱书，未始去几案。
生虽後三代，意尚卑两汉。
世衰道术裂，年往朋友散。
泽居贫至骨，霜冷衣露骭。
犹能乐其乐，肯发穷苦叹？尔来更可笑，身籴儿炊爨。
一饱辄欣然，弦诵等雝泮。
望古虽天渊，视俗亦冰炭。
阿遹可怜生，相守忘夜旦。
孤学当世传，岁月不可翫。
渡泸篇
黄淳耀（明代）

三方鼎立英雄争，瓠壶夜缚成都惊。丞相渡泸泸水清，有蚕可市刀可耕。

万井烧盐卬火赤，丞相自临添火色。五丈原头星化石，薄田十顷桑八百。
太守生辰四首以受天百禄为韵 其一
刘一止（宋代）

汉城欲回春，梅柳诧先受。江北迎两轓，江南试春酒。

得州古云乐，渠阁大如斗。要将岁寒姿，一笑阅好丑。
栀子花
杨万里（宋代）

树恰人来短，花将雪样年。
孤姿妍外净，幽馥暑中寒。
有朵篸瓶子，无风忽鼻端。
如何山谷老，只为赋山矾。
途中
陈沂震（清代）

白云如絮拥苍山，肤寸能弥六合间。却怪纷纷频出岫，不曾行雨竟空还。
岁莫不乐
周孚（宋代）

铜瓶乌几伴栖迟，无复风流似旧时。病忆老亲空齧指，贫逢儿辈亦低眉。

世涂何异两蜗角，士价今轻五羖皮。满眼云山不归去，问谁缚汝竟无辞。
郭五琴夜吹箫予被酒偃卧讶曰此何声休和若是答云此北正宫调也感而有作
曾习经（清代）

故人去看平西日，箫谱来听北正宫。但使和平神所在，不妨酣酒傲陶公。
过丫头岩
杨万里（宋代）

告老身心日互催，又将乌帽点黄埃。
丫头岩下来仍往，四十三年十二回。
瑞鹧鸪
赵长卿（宋代）

结丝千绪不胜愁。莫怪安仁鬓早秋。檀口未歌先愠泪，柳眉将敛半凝羞。杯倾潋滟送行酒，岸舣飘飘欲去舟。待得名登天府後，归来茱菊映钗头。
琼州府儒学训导戴应良
海瑞（明代）

中丞高冢麒麟卧，圣主殊恩雨露盈。直事三朝人共避，疏传千古气犹生。

堂堂忠介垂天语，肃肃松楸拥地灵。我亦微官系沧海，吊公不觉涕交零。
夏日杂兴 其一
吴茝（清代）

荷叶何田田，白蘋更冉冉。诗人义同采，托兴初不辨。

讵知其本殊，出处亦相反。荷叶自有根，蘋乃随波转。

飘泊既靡定，流荡复忘返。所以臭味殊，割席有华管。
赠江西周大夫
陈陶（唐代）

否极生大贤，九元降灵气。独立正始风，蔚然中兴瑞。

渊伦照三正，磊落涵泾渭。真貌月悬秋，雄词雷出地。

具瞻先皇宠，欲践东华贵。咫尺时不来，千秋鼎湖泪。

因分三辅职，进领南平位。报政黄霸惭，提兵吕蒙醉。

岁星临斗牛，水国嘉祥至。不独苍生苏，仍兼六驺喜。

恭闻庙堂略，欲断匈奴臂。刬释自宸衷，平戍在连帅。

时康簪笏冗，世梗忠良议。丘壑非无人，松香有私志。

三朝倚天剑，十万浮云骑。可使河曲清，群公信儿戏。

沧溟用谦德，百谷走童稚。禦众付深人，参筹须伟器。

他年蓬荜贱，愿附鹓鸾翅。
和程给事贇闍黎化去之什
秦观（宋代）

风流云散越王城，珍重闍黎愿力成。
不使邓尼惊倒化，只教白傅叹先行。
早因妙契窥曹洞，竟以清芬继肇生。
回首中庭旌骑散，月华还可一方明。
送郑侍御谪闽中
高适（唐代）

谪去君无恨，闽中我旧过。
大都秋雁少，只是夜猿多。
东路云山合，南天瘴疠和。
自当逢雨露，行矣慎风波。
元夕席上食柑子
邹浩（宋代）

契阔吴门千里，栖迟颍水三年。臈炬光中气味，洞庭波上风烟。
病起
程敏政（明代）

卧病经旬久，开窗思有馀。不知秋几许，黄叶满庭除。
书瘦岩僧诗卷后
徐集孙（宋代）

泛湘游岳惯风寒，怯挂田文半臂衫。
叶出烟云冰雪句，山肩莫怪瘦岩岩。
远景图 其二
薛季宣（宋代）

惨澹平烟波浩渺，隐月馀光飞白鸟。依稀一舸是渔舟，独钓寒江天未晓。
病中哭金銮子（小女子名）
白居易（唐代）

岂料吾方病，翻悲汝不全。卧惊从枕上，扶哭就灯前。

有女诚为累，无儿岂免怜。病来才十日，养得已三年。

慈泪随声迸，悲肠遇物牵。故衣犹架上，残药尚头边。

送出深村巷，看封小墓田。莫言三里地，此别是终天。
渌水辞
张方平（宋代）

山翁貌清耸，膝横古桐弹。泛弄渌水曲，满弦流潺潺。

初调意绪微，温流动斜晖。划然响嘈嘈，秋风驾怒涛。

数声细更大，涧泉咽复快。曲终急以停，骤雨齐无声。

西壁月华白，万壑松风清。灏然太古气，使人尘虑平。

山翁弹罢抱琴去，归处一峰烟翠横。
重登君山偶成四律以博同游诸子一粲 其一
缪葆忠（清代）

静观鱼鸟亦忘机，胜地重寻是也非。心事久随归雁远，诗情又逐晓霞飞。

荒岑云卧松篁老，古井泉疏橘柚肥。昔岁几人携屐过，湖山依旧有清辉。
盗伯吟
邵雍（宋代）

盗伯窥财物，其心不虑佗。
取时唯恐少，败后只嫌多。
送王左丞五绝
蔡肇（宋代）

江左名父子，风流适兹还。
而宗有胜韵，觉在正始间。
十峰草堂歌为钱础日作
严我斯（清代）

九龙之山环九峰，一峰一态如一龙。兴云出雨气磅礴，鳞甲欲动凌苍空。

别有一峰伏而起，神奇夭矫为龙尾。世人咫尺不知名，古来畸士都如此。

中有草堂绕烟萝，峰峰回薄青嵯峨。左图右史安乐窝，猿啼鹤唳山之阿。

草堂主人抱龙德，或潜或见人不识。时时掉臂弄云霞，往往歌声出金石。

旷怀雅好游名山，往来齐鲁尽跻攀。有时夜半登日观，双骑白鹿青云间。

去年把臂历山麓，清诗万首酒百斛。今年款段走长安，不使缁尘涴素服。

手持尺幅字琳琅，乞我题诗寄草堂。予本风尘落拓者，青鞋布袜思徜徉。

安得投簪寻泛宅，五湖之曲烟光白。与君拄杖听鸣泉，夜向松窗读《周易》。
山庄冰壶避暑
邓深（宋代）

偏屋支岩稳，斜廓引路通。
虚明疑贮月，凄冷自迎风。
六月尤宜此，红尘不到中。
洒然无热恼，坐我广寒宫。
和答师厚黄连桥坏大木亦为秋雹所碎
黄庭坚（宋代）

溪桥乔木下，往岁记经过。
居人指神社，不敢寻斧柯。
青阴百尺蔽白日，乌鹊取意占作窠。
黄泉浸根雨长叶，造物著意固已多。
风摧电打扫地尽，竟莫知为何谴诃。
独山冷落城东路，不见指名终不磨。
桑
王安石（宋代）

溪桥接桑畦，钓笼晓群过。
今朝去何早，向晚蚕恐饿。
张叔挽诗二首
李俦（宋代）

命世文章伯，鸿枢柱石臣。
殒身因卫社，嗣德岂无人。
丹旐西原路，輀车万里春。
一门蒙待遇，徒有泪沾巾。
仰山
李冲元（宋代）

孤云欲作人间雨，流水空传物外声。
老柏倚岩高转瘦，寒花著雨坠还生。
句 其一
杨备（宋代）

云窦穿银井，冰甃贮玉浆。
蟠螭山石壁斗入湖中
沈钦韩（清代）

云根插湖中，高浪怒不受。阳侯施斧凿，浑沌判牝牡。

飞沫高溅面，暗流深注臼。舒啸据厜㕒，披襟豁尘垢。

水天目击穷，烟墨山积厚。石气砭禅心，花跗粲佛口。

阴崖拂丛篁，纤飙醒宿酒。涓涓乳泉滴，岌骸卧羊走。

更期风雨中，掀舞听鲸吼。
论诗
黄庚（元代）

三百余篇岂苦思，个中妙处少人知。
籁鸣机动何容力，才涉推敲不是诗。
直指大丹歌
吕岩（唐代）

三清宫殿隐昆巅，日月光浮起紫烟。池沼泓泓翻玉液，

楼台叠叠运灵泉。青龙乘火铅为汞，白虎腾波汞作铅。

欲得坎男求匹偶，须凭离女结因缘。黄婆设尽千般计，

金鼎开成一朵莲。列女擎乌当左畔，将军戴兔镇西边。

黑龟却伏红炉下，朱雀还栖华阁前。然后澄神窥见影，

三周功就驾云輧。
画枯木怪石次比玉除夕诗韵
程嘉燧（明代）

当年饯腊有秋茶，添却庭梅点岁华。
争喜小儿仍爱客，只嫌老子不归家。
池塘无梦伤春草，门巷多时厌雪花。
贫病亦知难慰意，漫图枯木向君夸。
南乡子
李之仪（宋代）

泪眼转天昏。去路迢迢隔九门。角黍满盘无意举，凝魂。不为当时泽畔痕。

肠断武陵村。骨冷难同月下樽。强泛菖蒲酬令节，空勤。风叶萧萧不忍闻。
北湖饱饭径孝颓然甘甚殆畴昔所未有也作此以
吴则礼（宋代）

读书聊尔只欲眠，半世浪比边孝先。
白头来煮阿弓糜，偶然甘孝如许奇。
醍醐乳无上味，方我饱眠方掩鼻。
诸天种种妙伎乐，方吾饱眠堪作恶。
北湖久参真法器，老年端入睡三昧。
齁齁休遣莺唤醒，妙处只令儿辈听。
赠周希父
郑刚中（宋代）

忆昨被严召，同时具行李。海风九月寒，孤翮相次起。

扁舟下双溪，鼓棹共秋水。览胜定徘徊，得酒对欢喜。

欲得骨髓奇，先后献天子。六驭驻松江，端门昼高启。

披云就尧日，五色炫光炜。孤根际春阳，生动自兹始。

抡材有时相，小大听所委。茵冯忽东西，分此旧窗几。

公居陋室中，屋壁初料理。人静夜灯孤，叶动声入耳。

数日皆大风，檐冰冻相倚。坐想髯鬓逸，清吟不知己。

慎书缄锦囊，莫贵洛阳纸。
以人生五马贵莫受侵为韵送胡献叔守邵阳
方岳（宋代）

吾道一而已，惟诚一之至。
毋或参以三，亦勿贰以二。
元夕过唐潜亨 其二
邹浩（宋代）

藏拙堂深不浪开，夜光容我卷书来。梅花傲雪初无语，斗柄催春忽自回。
次韵孝若谢报谒二首 其一
许及之（宋代）

访旧论交忆断金，闭门宣想日高吟。应思后牧长回首，更学阴何苦用心。

顾我自知经世浅，如君何苦爱人深。相逢休说东山话，已觉昨非犹至今。
羊叔子庙
李廌（宋代）

缅怀吴晋氏，天壤非异宇。
贤哉羊头镇，一用惠慈抚。
高怀寄山羊，余事整军旅。
当年岘首叹，奄冉隔今古。
遗民俎豆之，庙貌压江浒。
谁令望碑人，堕泪若儿女。
句
王琪（宋代）

鱼寒不食清池钓，鹭静频惊小阁棋。
小溪至新田四首 其一
杨万里（宋代）

人烟懡㦬不成村，溪水微茫劣半分。流到前滩忙似箭，不容雨点稍成纹。
虞美人·当年合德并飞燕
佚名（宋代）

当年合德并飞燕。涎涎无人见。清魂沦入海棠枝。料想天寒同著、翠罗衣。同心佩带连环玉。并髻云鬟绿。谁教红萼自成双。恰似新荷叶里、睡鸳鸯。
句
李谊伯（宋代）

截开野色教天阔，斫断浮云放日高。
送王天民归双泉
周紫芝（宋代）

旧闻双泉居，缥渺在寥廓。仙人上丛霄，遗甃结飞阁。

广庭三百上，一木可四角。刀圭分苍虬，鳞鬣自皴错。

至今风雨枝，疑有孤栖鹤。王郎吹玉箫，飞凫下双屩。

时乘三峰云，来绕月城脚。人生多乖离，未践绣水约。

知心念独君，时来慰牢落。我欲从之游，何当解羁缚。
巫山十二峰二十五韵
袁说友（宋代）

巫山磊块山林姿，一丘一壑贪成痴。寸峰拳石瞥眼过，张皇攫觅惟忧迟。

东南佳山多秀丽，就中所欠雄与奇。饱闻巫山冠巴峡，奇峰十二相参差。

昔年图画常一见，欲见此山无路之。扁舟西溯上三峡，千岩万壑争追随。

终朝应接已不暇，心目洞骇俱忘疲。蓦然钟鼓高唐上，峰峦二六排旌旗。

一峰霞彩迥在望，一峰展翠开屏帷。无心出岫云吐色，偃盖平峦松并枝。

仙踪鹤驾羽衣近，坛石瑶台阊阖低。白云一起凤皇下，清泉四合蛟龙嬉。

群峰角立变态异，一一大巧乾坤为。外堪击拊试声律，中含造化分四时。

天下名山亦多矣，未有列岫奇如兹。九华一景固天巧，惜与江流相背驰。

南北两峰喧众口，妆抹却恨同西施。何如此峰无限好，行行列列临江湄。

烟云漠漠出寸碧，风雨时时横黛眉。舟人渔子漫回首，骚士墨客劳支颐。

我来穿水入天去，貂裘章甫生尘缁。昂头见此大奇特，跻攀不上空嗟嘻。

吾将欲访三岛登九嶷，上蓬莱道山之壁，绝泰华终南之嵋。

飞凫去舄啸沧海，却来巫峡温前诗。
满路花岩 依托锺离，见呜鹤余音卷五
佚名（宋代）

四大元无我，五蕴本来空。休争人与我，逞英雄。贵贱贤愚，到了梦魂中。百年亲眷属，电里红光，早宜各自牢笼。劝君勤修炼，常照主人公。来时无一物，去时空。人生有限，贪爱转无穷。不如随分过，一点灵光，自然明月清风。
浣溪沙·离杭日梁仲谋惠酒极清而美
陈与义（宋代）

七月十二日晚卧小阁，已而月上，独酌数杯
送了栖鸦复暮钟。栏干生影曲屏东。卧看孤鹤驾天风。
起舞一尊明月下，秋空如水酒如空。谪仙已去与谁同。
过钦上人院
姚合（唐代）

有相无相身，唯师说始真。
修篁半庭影，清磬几僧邻。
古壁丹青落，虚檐鸟雀驯。
伊余求了义，羸马往来频。
同孙子潇步月贾氏废园即图其意 其一
钱杜（清代）

幽港沈荒烟，江月上城半。人影穿林来，一一若秋雁。

扣门悄不应，一地凉阴横。主人邀客坐，隔竹风炉声。

竹深秋意生，月欲与人语。仙鹤飞出墙，桂花落如雨。
张文忠
岳珂（宋代）

上嗣服之初载，首以忠之一字，褒显邦之臣二人。

亦既表百年之宗儒，遂复开千社之旧勋。呜呼，英卫善用兵，房杜济以文。

惜先生之位弗克究，故先世之志亦终莫之伸也。

遗帖之存，手墨如新。我藏孔宜，对于褒纶。
谒朱夫子祠
林天瑞（宋代）

天下有明月，人世苦昏昏。山色无今古，谷云常吐吞。

微言谁与析，妙理独难论。万树秋风老，先生道自尊。
寄傲园小景十幅仿卢鸿一草堂图诗自题（十首
刘珏（明代）

笼鹅阁谁知轩后阁，宛在水之濆。
牖外树交合，阶前萍即分。
鸟窥书影静，鱼伺墨波勤。
岂有山阴帖，人言此右军。
斜月廊廊传踏月久，更获此为奇。
不在照能遍，无妨影乍欹。
槛承花始韵，檐阁树微亏。
何以添幽致，恰当弦上时。
四婵娟堂婵娟何以署，到果趣无涯。
隙地留移竹，曲阑不辍花。
暂延人意惬，久坐客心赊。
剥啄无妨静，深山讵有差。
螺龛竟日双扉掩，其中草色新。
石幢门外树，法相壁间寻。
借渡石微窄，凿渠雨始深。
一登绵昼夜，萧寂了无音。
玉局斋戒时非作态，入室自悠然。
作古宛如古，可传无意传。
才情因以胜，位置佐之缘。
方识命名者，前身玉局仙。
啸台空台超以旷，而亩未能盈。
缀石仅留意，栽花不在名。
借池崇地势，待月望山情。
长啸丰林下，恒思起步兵。
扶桑亭虚亭立水面，问树乃称奇。
不谓虬龙影，能于隙地垂。
互承栏并槛，交接涧通池。
长日披襟坐，摊书尤所宜。
众香楼花扉深不测，危立有层楼。
遥瞩盈庭树，宛然别一丘。
坐堪邀月下，登或当山游。
桂影趋檐际，清芬却想秋。
绣铗堂丽景旁相映，庭空水一湾。
借庑通竹径，留石让松关。
客远定须到，诗卑必痛删。
暗香浮涧外，恍若在深山。
旃檀室不来深处坐，何以涤吾愁。
古井汲苔绣，石床吟素秋。
幽香天际发，奇致室中求。
僮仆谙清事，支扉谢俗俦。
送表兄叶存仁还洞庭
王鏊（明代）

少小真如同队鱼，相逢又见白髭须。细询亲旧今谁健，闻说田髭半已芜。

勤俭起家还仗子，文章鸣世独惭吾。何年吴下相从去，烟月茫茫渺太湖。
冬夕寄友
蔡槃（宋代）

壁灯花落夜将残，天远那知客思单。
鹤帐不成云外梦，燕楼空锁雨中寒。
千年风雅教谁主，一曲凄凉只自弹。
又恐孤山梅渐老，明朝相约过长安。
山花子 楼瞰
戴澳（明代）

楼瞰寒塘古木横。幽禽时对小窗鸣。柳外何人停短棹，理渔罾。

窗雨不来门书掩，疏篱新剪竹枝平。茶鼎白沙泉正熟，听松声。
大老寺竹间阁子
苏轼（宋代）

残花带叶暗，新笋出林香。
但见竹阴绿，不知汧水黄。
树高倾陇鸟，池浚落河鲂。
栽种良辛苦，孤僧瘦欲尫。
送吉州通判赵德辉上印起阙
杨万里（宋代）

太守九秋霜，通守三春风。
太守镜照胆，通守渊涵空。
古来人才在寒士，皇家人才在宗子。
君看二赵作庐陵，宽猛晦明两相济。
太守已乘八使车，通守合分五马符。
行看二赵俱法从，老夫别献中和颂。
自宝丰镇移红蕉于永阳后圃
韦骧（宋代）

为爱红蕉品格殊，移根千里涉崎岖。不知今岁秋阳里，能有丹心似旧无。
百花原（一作王昌龄《出塞行》）
李颀（唐代）

百花原头望京师，黄河水流无已时。

穷秋旷野行人绝，马首东来知是谁。
鹧鸪天（咏梅菊呈抚州葛守）
廖行之（宋代）

九日东篱已泛觞。陇头犹待返魂香。那知此日花神约，得得同登君子堂。

迎腊雪，傲晴霜。西湖风韵接柴桑。寿潭更酌长生水，岁岁和羹入帝乡。